## Zakon o preuzimanju Zakona o osnovnim vlasničkopravnim odnosima

### NN 53/1991 (8.10.1991.), Zakon o preuzimanju Zakona o osnovnim vlasničkopravnim odnosima

## SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o preuzimanju Zakona o osnovnim vlasničkopravnim odnosima

Proglašavam Zakon o preuzimanju Zakona o osnovnim vlasničkopravnim odnosima,
kojeg je Sabor Republike Hrvatske donio na sjednicama Vijeća udruženog
rada 26. lipnja 1991., Vijeća općina 26. lipnja 1991. i Društveno-političkog
vijeća 26. lipnja 1991. godine.

Klasa:011-01/91-01/95

Urbroj : 71-9 1 -1

Zagreb, 28.lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o preuzimanju Zakona o osnovnim vlasničkopravnim odnosima

Članak 1.

Ovim Zakonom preuzima se Zakon o osnovnim vlasničkopravnim odnosima
("Službeni list SFRJ", broj 6/80 i 36/90) kao republički zakon.

Članak 2.

U Republici Hrvatskoj primjenjuju se odredbe Zakona o osnovnim vlasničkopravnim
odnosima, ukoliko su u suglasnosti s Ustavom i zakonima Republike Hrvetske,
te ukoliko ovim zakonom nije drugačije određeno.

Članak 3.

Stavljaju se izvan snage odredbe članaka 11, 29, 44, 46,st. 3, 55, 83,
86, 87. i 88.

Članak 4.

U članku 1. stavku 2. Zakona o izmjenama i dopunama Zakona o osnovnim
vlasničkopravnim odnosima ("Službeni list SFRJ", br. 36/90) riječi
"Ustavom SFRJ i saveznim zakonom" zamjenjuju se riječima "Ustavom
Republike Hrvatske i ovim zakonom".

Članak 5.

U članku 4. stavku 1. riječ "društvenim" zamjenjuje se riječju
"javnim", a riječ "saveznim" zamjenjuje se riječju
"ovim".

U članku 4. stavku 2. brišu se riječi "socijalističkog samoupravnog
društva", a iza riječi "priznato" stavlja se točka.

Članak 6.

U članku 6. stavku 1. riječ "saveznim" zamjenjuje se riječju
"ovim"

U članku 6. stavku 2. brišu se riječi "socijalističkog samoupravnog
društva", a iza riječi "priznata" stavlja se točka.

Članak 7.

U članku 7. i 8. riječ "saveznim" zamjenjuje se riječju "ovim".

Članak 8.

Članak 9. mijenja se i glasi:

"Građani, udruženja građana i druge građanske pravne osobe imaju
pravo vlasništva na stambene zgrade i stanove, poslovne zgrede i poslovne
prostorije i sredstva rada."

Članak 9.

U članku 12. stavku 1. riječ "korištenja" zamjenjuje se riječj
u "vlasništvo".

Odredba stavka 2 članka 12. mijenja se i glasi :

"Pravo vlasništva na zemljištu iz stavka 1. ovoga članka može se
prenositi samo s prijenosom prava vlasništva na zgradu."

Članak 10.

U članku 25. stavku 2. riječi "društveno opravdano" zamjenjuju
se riječima "u javnom interesu."

Članak 11.

U članku 82. stavku 1. riječi "Socijalističke Federatine Republike
Jugoslavije" zamjenjuju se riječima "Republike Hrvatske",
a riječ "saveznim" zamjenjuje se riječju "ovim".

U članku 82. stavku 2. riječi "Socijalističke Federativne Republike
Jugoslavije" zamjenjuju se riječima "Republike Hrvatske".

Članak 12.

Stavak 1. članka 82a. Zakona o izmjenama i dopunama Zakona o osnovnim
vlasničkopravnim odnosima ("Službeni list SFRJ", broj 36/90)
mijenja se i glasi:

"Strana fizička i pravna osoba koja obavlja, djelatnost u Republici
Hrvatskoj može uz uvjet reciprociteta biti nositelj prava vlasništva na
nekretninama na teritoriju Republike Hrvatske."

Odredba stavka 2. stavlja se izvan snage.

Stavci 3. i 4. postaju stavci 2. i 3.

U stavku 2. riječ "saveznim" briše se, a riječi "Socijalističkoj
Federativnoj Republici Jugoslaviji" zamjenjuju se riječima "Republici
Hrvatskoj".

U stavku 3. briše se riječ "i stavka 2.", a riječi "savezni
organ uprave nadležan za poslove pravosuđa" zamjenjuje se riječima
"ministarstvo pravosuđa i uprave".

Članak 13.

Članak 82b. Zakona o izmjenama i dopunama Zakona o osnovnim vlasničkopravnim
odnosima ("Službeni list SFRJ", br. 36/90) mijenja se i glasi:

"Strana fizička i pravna osoba koja ne obavlja djelatnost u Republici
Hrvatskoj može uz uvjet reciprociteta biti nositelj prava vlasništva na
nekretninama na teritoriju Republike Hrvatske uz suglasnost ministra inozemnih
poslova, a po prethodno pribavljenom mišljenju ministra pravosuđa i uprave.

Pravni poslovi zaključeni protivno odredbi stavka 1. ovog članka ništavi
su."

Članak 14.

U članku 84. stavku 1. briše se zarez i riječi "radi povremenog
ili trajnog odmora i boravka i zadovoljavanja drugih osobnih potreba njihovih
članova i njihovih porodica, samo stambene zgrade s jednim stanom",
a iza riječi "zakup" dodaju se riječi "nekretnine na teritoriju
Republike Hrvatske".

Odredba stavka 2. stavlja se izvan snage. Stavci 3, 4, 5. i 6. postaju
stavci 2, 3, 4. i 5.

U stavku 5. riječi "stambene zgrade" zamjenjuju se riječju
"nekretnine".

Članak 15.

Članak 85. mijenja se i glasi:

"Ugovor o dugoročnom zakupu mora biti zaključen u pismenom obliku.

Ugovor zaključen protivno odredbi stavka 1. ovoga članka je ništav.

Evidenciju ugovora iz stavka 1. ovoga članka vodi ministarstvo pravosuđa
i uprave.

Strana osoba može zgradu koja joj je dana u dugoročni zakup davati u
podzakup, ukoliko nije drugačije ugovoreno.

Članak 16.

Odredbe članka 85a. i 85b. Zakona o izmjenama i dopunama Zakona o osnovnim
vlasničkopravnim odnosima ("Službeni list SFRJ", br 36/90) stavljaju
se izvan snage.

Članak 17.

Iseljenici s teritorija Republike Hrvatske i njihovi potomci kojima
je prestalo državljanstvo Republike Hrvatske glede stjecanja prava vlasništva
na nekretninama izjednačeni su s državljanima Republike Hrvtske.

Iseljenici s teritorija druge republike odnosno pokrajine u sastavu
SFRJ kao i njihovi potomci kojima je prestalo državljanstvo SFRJ mogu stjecati
pravo vlasništva na nekretninama na teritoriju Republike Hrvatske uz suglasnost
ministra iseljeništva, a po prethodno pribavljenom mišljenju ministra pravosuđa
i uprave.

Pravni poslovi zaključeni protivno odredbi stavka 2. ovoga članka ništavi
su.

Članak 18.

Paragrafi Općeg građanskog zakonika i drugi pravni propisi (zakoni,
uredbe, naredbe, pravilnici i dr.) koji su bili na snazi na dan 6. travnja
1941. godine, glede prava plodouživanja, prava uporabe, prava stanovanja,
prava stvarnog tereta i zadužbina (zaklada), primjenjivat će se kao pravna
pravila ukoliko su u suglasnosti s Ustavom i zakonima Republike Hrvatske.

Članak 19.

Ovlasti saveznih organa za izvršavanje i primjenu ovoga zakona postaju
ovlasti republičkih organa.

Članak 20.

Ovaj zakon stupa na snagu danom objave u "Narodnim novinama".

Klasa: 941-06/91-01 /02

Zagreb, 26. lipnja 1991.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Sabora

**dr. Žarko Domljan, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 53/1991-1302
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)